标题：李蓘
人物生平
李蓘（1531年－1609年）字于田，号少庄，晚年自号黄谷山人，出生于顺阳（今河南省淅川县李官桥镇），祖籍邓州长乐林（今邓州市孟楼镇长乐岭）。其父为李宗木，其弟为李荫。李蓘少时聪慧，勤学不怠。嘉靖三十二年（1553年）考取进士，进翰林院任庶吉士，后被授予检讨一职，但由于李蓘为人清高，不谄媚，后遭宰相严嵩陷害，被贬至陕西阳城县任县丞。此后历任大名府（今河北省大名县）推官，池洲府（今安徽贵池）同知，南京刑部员外，礼部仪制司郎中。李衮因厌恶时政，无心当官，41岁时辞官回乡，隐居内乡县城东关自己开辟的“足园”（今内乡县菊潭公园），专心著述。他的写作风格多沿袭前七子之一的何景明，未能自成一家。后来朝廷力邀他任贵州、山东提学副使等职，他都以病推辞。万历三十七年（1609年）病故。[1]
史籍记载
蓘，字于田(一说子田)，内乡人。嘉靖癸丑进士，选翰林庶吉士，除简讨，左迁为南仪部郎，历官提学副使。罢归。本朝以博学闻者，莫过于新都杨用修；汝宁陈耀文字晦伯，捃拾新都之谬误作“正杨”以驳之。于田多藏好学，与晦伯相埒，着“于堧注笔”诸书，援据该博。其持论多訾毁道学，讥评气节，而诋諆新建太过，言多失实，论笃者弗与也。左官家居，好纵倡乐，有所狎女优，往来汳雒间，于田微服往从之，与群优杂处，女优登场，持鼓板为按拍，久之群优相与目笑，漏言于主人翁。主人翁知为李翰林，具衣冠，肆筵席，再拜延请。于田拂衣就坐，欢饮竟日，借主人翁厩马，与女优连骑而去。中州人至今傅其事。弟荫，字于美，嘉靖中举人，授阳谷知县，改知宛平。风流好客，诸公皆称之。李北海云麾将军碑石，芜没良乡驿舍，裂为柱础。于美辇贮邑署，名其斋曰“古墨”。为京邑令，强项执法。中官母杀人，捕论如法。司礼冯保以属江陵，江陵曰:“此令非吾所能禁也。”召之竟不往，迁户部主事，以终养归。于田撰《明艺圃集》，录于美诗为多。
作品一览
石堂山
兹山曾两登，契阔十年越。
风景岂殊旧，古木半摧伐。
仙去地犹灵，龙潜神讵歇。
浩气荡太虚，河山坐出没。
幽歌步泉水，春怀与活活。
羽客煮松花，晚来消酒渴。
长庆庄上胡氏招妓邀余兄弟同赏
芳园背郭水为墙，中有巨木千苍苍。
密荫张帷漏晴雨，花枝湿拂春杯香。
微风细水嘎哀玉，琅琅终日闻溪堂。
兴来携妓临晴沼，荷花欲语娇红妆。
宾主相看两跌宕，酣歌怒骂皆文章。
拂柱调弦喧未了，山钟何处催斜阳。
忽忆吾邦旧蕞尔，向来兵戈何抢攘。
陶唐肆战丹泉上，许子来迁白羽傍。
商公析公势赫奕，南郦北郦雄相望。
事去人非几千载，缺斨折戟埋高冈。
拓地尚想暐梅将，封君可笑秦商鞅。
况复吾辈小竖子，太平之世随徜徉。
已嫌酒量较海小，安得醉墨挥天长。
古今兴废本反掌，美人何用泣罗裳。
山川无恙消万汇，幽禽来往翻溪光。
我起作歌歌转咽，新声明日流中乡。
昭君怨
君王日深宫，贱妾末由见。
下阶一顾恩，犹使终身恋。
十二楼前花低头，深宫白日已先秋。
筚篥声高玉心死，燕支山冷朱颜愁。
朱颜日日非昔时，青海年年雁影迟。
乌孙公主汉家女，贱妾琵琶枉自悲。
胡明府书来道旧花园之游怃然作歌
谢混游西池，休文宿东园。
我曾醉卧君园里，至今魂梦犹腾翻。
当时春色初蓓蕾，况有千金丽人在。
蕙兰吐气光绕身，一曲能令壮心改。
池水涟漪镜靓妆，鎏金宝鸭焚都梁。
陶然不知其处所，但见娟娟花月来东墙。
人生好会易暌阙，一别杨花几经歇。
美人眇眇春水长，万里斜阳坐西没。
京邸会陆道函太守命为长句
长安红尘十丈高，东方未白人嚣嚣。
北风着面暗如漆，错落腰间双佩刀。
我时卧病日裹首，忽报荆南来太守。
开门大笑话今昔，君也腰金我黄绶。
炉宝迷迭生小烟，鸱夷鼓腹流细泉。
兼隐庭前旧花竹，依稀置我春窗边。
太守太守尔真贤，别来三载心犹然。
乃知贫贱见交态，古人岂必今人前。
留君且停五马鞭，酒酣许我发狂颠。
只今文藻中何用，漫为挥毫赋短篇。
妓锄田行（效张籍体）
红楼昔日高入云，云中摇曳留仙裙。
千金良夜世争死，一曲纤歌天喜闻。
春风着人不肯久，红丝牵作田郎妇。
田郎重田不重娇，宝瑟银筝敝如帚。
五月雨多苗生昚，荷锄下田学破苗。
尺布笼头汗洗面，望树不得乘凉飙。
田郎击鼓促工急，偷向溪边背花立。
回身照水不自识，水底何人相对泣。
归来沿路收堕枝，恐畏明朝炊泬糜。
少年宝马谁相问，十里芳尘风外嘶。
代美人春怨
行行下长浦，玉手把荷叶。
昔日妾似花，今朝花笑妾。
妾年十四盛铅华，不数城南大道家。
蜀锦吴绫耀朝日，兰闺一步犹嫌赊。
人言嫁向儿家好，不悟儿家重金宝。
当时学得十三腔，只今遗落如风扫。
易州青铜碧窗内，照去照来自不爱。
琼佩鞶囊若有知，羞向侬家腰下带。
曲槛蔷薇袅袅新，池亭明日委芳尘。
东邻少妇常悲泣，不怨儿家轻薄人。
送远曲（效温飞卿体）
游丝着柳晓成醉，湍浦濆暖晴媚。
金翘玉马欲临关，惟有离肠与粉泪。
前高山晴花覆头，每时看好今看愁。
野桃结子幽厓里，落尽春风喂涘鸠。
隔江望灊山
大江汩汩来何穷，汉武射蛟江水中。
波涛闪闪荡西日，犹疑妖血留腥红。
潜岳峰高隔江坞，碧馆琳宫雾撑拄。
英风冥漠不可扳，晓雨神堂闹秋鼓。
横江词
采菱莫近秋，驾船莫近洲。
秋菱刺伤指，洲浅风难使。
横江女儿颜如琼，弄花簪柳随娘生。
笑拈竿子撇波去，不解芦中孤雁声。
再至采石醉歌
浮云垂天力难缚，明月落水手难攫。
白也大醉狂而痴，欲捉银蟾失双脚。
游魂诩诩不复还，水底有天长醉眠。
不然紫皇念旧史，仙骨不肯留人间。
江上飞楼横素烟，月光犹照金樽前。
有身不向醉中死，白首金貂应枉然。
邀籧阁诗为陈子野赋
金陵万事日非故，溪上犹存邀笛步。
高柳遥分白下门，斜阳照见桃叶渡。
溪上阁中人邈然，卜居城市地如偏。
不知豪贵日歌管，一缕炉香生紫烟。
金陵自昔繁华地，六代兴衰等嬉戏。
偶然三弄据胡床，乃使风流满人世。
风流人去四山青，一盏宜春任醉醒。
新声代变古声远，纵有桓伊谁复听。
菊潭二首
甘菊之下潭水清，上有菊花无数生。
谷中人家饮此水，能令上寿皆百龄。
汉家宰相亦不俗，月致洛阳三十斛。
遣踪芜没无处寻，夜雨春风长荆谷。
浩荡李青莲，清狂孟襄阳。
当时各到菊潭上，风流对酒酣壶觞。
山树槭槭山菊老，谷中人寿今多少。
高贤已去碧山空，千载流光一归鸟。
花山吊古歌
（后晋天福六年，安从进反，攻邓州，至花山，遇张从恩兵，不意其至，合战大败，从恩获其子指挥使弘义，从进以数十骑奔还襄州。事具《通鉴》。予过其地，感而赋之。）
天福六年索葛子，青丝白马烟尘起。
花山山畔竖逆旗，顾盼中原探囊里。
桓桓大将张从恩，雕戈贝胄朱旗翻。
奄忽从天下风雨，萧萧万灶声无喧。
吁嗟丧乱如崩土，父既摧兮子亦虏。
游魂半夜窜襄州，回首当枢岂为主。
事去人亡六百秋，缺斨破斧沉高丘。
山门流水汤汤去，落日千峰生暝愁。
出京宿报恩寺同袭美
去望君门万里遥，旧游方丈话中宵。
世途多妒堪销骨，吏道无媒空折腰。
院静香灯风楫楫，春寒松柏雨萧萧。
明朝飘转知何地，夜梦楚江江上桡。
边城晚眺十韵
暂谢金门直，遥过天府区。
还因官署暇，流览塞城隅。
山拥皋兰峻，河来星海迂。
军声昼骚屑，边气晚模糊。
市贾多收马，耕民亦抱弧。
土风无禋帛，人语杂羌胡。
叶尽飞沙鸟，冰坚渡野狐。
村烟片月迥，戍火一星孤。
重镇需良将，穷荒尚远图。
因思霍去病，勋业更谁夫。
春城晚眺和太守十二韵
灏气横铺地，崇墉晚望新。
芒芒九河道，绎绎百城春。
雪尽黎阳垒，烟生白马津。
山川全拱魏，关隘半钤秦。
事去看荒垅，时清忆古人。
高天归独鸟，片月下游尘。
地僻投书少，官闲置酒频。
楼如骑山起，亭拟雪香邻。
醉眼容疏阔，愁肠荷抚循。
斗鸡先自走，尺蠖漫求伸。
磊落长歌恨，蹰踟未老身。
所欣陪妙躅，归炬借朱轮。
过关山
石不漱石窦，铿旂下如乳。
板屋有居人，终年听风雨。
石室
连日深山雪，春寒扑岩坞。
石室不关门，风枝滴残雨。
题画二首
春水流何远，春云暖故饶。
柳边双燕子，时触最长条。
涓涓石濑鸣，两两江鸳语。
回溪无人来，桃花照春渚。
明妃词
翠袖啼痕日日新，回看汉月远随人。
不知世上黄金贵，空信朱颜镜里春。
嘉靖宫词八首
历历金吾树影繁，瑶坛铎鼓动黄昏。
迎和门外灯如昼，内直诸臣夜拜恩。
沉水龙涎彻夜焚，桂宫芝馆结祥云。
坛前才布诸天位，苑外先催学士文。
玉貌终年侍禁闱，每逢时节赐金绯。
君王不爱纤腰舞，裁作雷坛拜斗衣。
小车飞曳向玄都，翠羽金翘笑自扶，
玉蝀桥边长日市，内珰争买大秦珠。
泥金检玉祝长生，万国封章止进呈。
月满西宫更漏永，九重风落《步虚》声。
霞帔星冠赤锦绦，玉熙宫里荐仙桃。
天王亲捧瑶函拜，五色龙光生衮袍。
考鼓吹笙送上清，醮坛将罢日初生。
太平元老偏承宠，召听钧天广乐声。
十五宫娥鬓发清，霓裳初着性偏灵。
百花丛里春风静，学诵玄门诸品经。
都城杂咏二首
西宫白日静波流，小殿玲珑夹御沟。
花树重重春烂熳，游人偷上洗妆楼。
无事妆成爱出游，天街如砥软尘浮。
归来笑语调行客，帘卷春风百尺楼。
望啸台
飘零宦海笑浮萍，一宿云房尚未能。
风水泠泠秋树冷，斜阳影里吊孙登。
送人之岳州
与君酌酒酹春花，征马萧萧雁影斜。
明到岳阳楼上望，断云残雨各天涯。
宫词
曲槛无人花乱开，都梁烧尽日西颓。
年年剩得腰如柳，空看昭阳舞队回。
初宿海会寺
灵泉流水夜淙淙，月小松高鹤影双。
石榻觉来秋烛冷，诵经声满碧山窗。
真定寄内
旅食恒阳木叶稀，家人相念寄寒衣。
会稽好去无由去，斜日空堂秋雨飞。
暖泉望城子崖
灵山东畔碧湍回，社鼓秋高废县隈。
万树凉风吹不尽，一鞭斜日暖泉来。
戏题
一自封书别建章，荷衣常惹蕊珠香。
逢人白眼唱歌去，笑入西玻坡水长。
附见李主事荫（一首）
浆洗房
宫娥白首出宫门，却入闲房亦是恩。
欲浣故衣还袖手，为中怜有御香存。
轶事典故
“增广”与“检讨”
内乡县人李蓘做翰林检讨官，他弟弟叫李荫，却长期为增广生员，未考得一官半职。李蓘写信给弟弟说：“你今年增广，明年增广，不知增得多少？广得多少？”李荫回信说：“你今日检讨，明日检讨，不知检得什么？讨得什么？”
——明·浮白斋主人《雅谑》